Regering maak U-draai oor pluimvee-invoertarieweDie minister van handel en nywerheid, Ebrahim Patel. (Foto: GCIS) Ebrahim Patel, minister van handel en nywerheid, het die tydelike pluimvee-invoertarief wat teen vyf sogenaamde probleemlande (Pole, Spanje, Denemarke, Ierland en Brasilië) ingestel is, vir ŉ jaar opgeskort. Die besluit is Maandag in die Staatskoerant gepubliseer en is uit sommige oorde verwelkom as ŉ aanduiding dat die regering eindelik ook oorweging skenk aan Suid-Afrikaanse verbruikers wat reeds sukkel om kos op die tafel te sit. Die vereniging van vleisinvoerders en -uitvoerders (AMIE) wat teen die moontlike herinstelling van die tydelike tariewe geskop het, het die regering in April vanjaar gevra om ŉ moratorium op tariewe op ingevoerde hoender te oorweeg in ŉ poging om inflasie te help bekamp. AMIE het ook gevra dat bestaande tariewe heroorweeg moet word en dat alle hoendersnitte van BTW vrygestel word. Luidens die aankondiging in die Staatskoerant het Patel stygende kospryse en die uitwerking daarvan op die land se armes in ag geneem. Die moontlike impak van ’n herinstelling van tariewe op die prys van hoender, een van die meer bekostigbare proteïenbronne, is ook in ag geneem. “Dit is ŉ uitsonderlike uitkoms vir Suid-Afrikaanse verbruikers, want hulle verkeer onder groot finansiële druk. Hoender is die bekostigbaarste, en dus noodsaaklikste, bron van proteïen vir Suid-Afrikaanse verbruikers, veral dié wat onder die broodlyn leef,” sê Paul Matthew, uitvoerende hoof van AMIE. “Dit wys dat ons regering en spesifiek min. Patel bewus is van die lot van verbruikers en gereed is om dapper stappe te doen om die uitwerking van ongebreidelde inflasie te help versag. Dit is bemoedigend.” Maroela Media het onlangs berig die jaarlikse verbruikersprysindeks (VPI) het in Junie tot 7,4% toegeneem. Dit is die hoogste sedert Mei 2009 (8%) toe die land se ekonomie die druk van die wêreldwye finansiële krisis gevoel het. (Foto: Pixabay) Die hoë inflasie is hoofsaaklik aangedryf deur stygende vervoer- en voedselpryse. Matthew wys nou daarop dat regerings wêreldwyd invoertariewe verlaag het as ŉ manier om hul landsburgers te help oorleef. Dít terwyl Mexiko, die Filippyne en Suid-Korea tariewe op ingevoerde goedere, ook hoender, verwyder het om die uitwerking van stygende inflasie op landsburgers te beperk en te versag. Die VSA oorweeg dit tans om sy tariewe op verskeie goedere om dieselfde rede te skrap. “Die liberalisering van handelsbeleide kan verbruikers help. Die teenoorgestelde is waar van lokalisering en proteksionistiese beleid omdat dit mededinging beperk, wat lei tot ŉ styging in die prys van plaaslike goedere. “Ons verwelkom die feit dat die regering erken het dat die tydsberekening en omvang van hierdie beleide noukeurig oorweeg moet word en die implementering van tariewe vir 12 maande opgeskort het. Dit wys dat die regering sy burgers eerste stel, en dit is presies hoe dit moet wees.” Dean Macpherson, die DA se woordvoerder oor handel, nywerheid en mededinging, het ook die aankondiging verwelkom. Macpherson sê die minister het in Mei tydens ŉ parlementêre debat geweier om toe te gee aan die DA se oproep dat die tarief geskrap word en het dit as ŉ “uiterste stap” bestempel. “Die feit dat die minister nou so ŉ dramatiese en vernederende omkeer oor hierdie kwessies moes maak, laat die vraag ontstaan oor hoekom hy dit nie twee maande gelede gedoen het, toe ons die saak aangeroer het nie,” sê Macpherson. Hy sê daar is al hoe meer vrae oor die minister se benadering tot onderskeie meesterplanne vir die bedryf, sowel as voortgesette tariefbeskerming wat duidelik skadelik vir verbruikers is en basiese voedselitems duurder maak. Hy sê die DA is ten gunste van ŉ meer gebalanseerde benadering waar ondernemings gehelp word om meer mededingend te raak sodat pryse verlaag kan word, eerder as om op die regering vir beskerming aangewese te wees. “Dit het net ŉ situasie geskep waar produsente wat op die aandelebeurs genoteer is, rekordhoë winste aanteken ten koste van arm Suid-Afrikaners.”